**Prvý apríl je SVETOVÝ DEŇ VTÁCTVA**

****V našom okolí sa už objavili prví poslovia jari. Jarné kvety ako podbeľ, či šafrany už kvitnú a ráno, či večer už môžeme počuť ohlasovanie vtákov, že jar je už tu. Čoraz častejšie výskyty sťahovavých vtákov nám naznačujú, že **začína jeden z najočakávanejších fenoménov prírody - jarné vtáčie putovanie**.

V kalendári environmentalistu sa nachádza 1. apríl ako Svetový deň vtáctva. Jeho korene siahajú až do čias rakúsko-uhorskej monarchie. Založil ho slovenskýprírodovedec Oto Hermann. Tento sviatok sa traduje od roku 1900 a pôvodne sa spájal aj s oslavou stromov. Vo vtedajšom Rakúsko-Uhorsku to bola aj zaujímavá akcia pre školy.

Prvý aprílový deň roku 1906 bola podpísaná Medzinárodná konvencia o ochrane užitočného vtáctva.Apríl sa už dlhoročne spája s príletmi sťahovavých vtákov. Väčšina z nich prilieta k nám z Afriky, zo Stredomoria, menej z Ázie. **Ročne k nám tak priletí až 30 miliónov vtákov.**

Obrátiť pozornosť verejnosti na nebezpečenstvá, ktoré ohrozujú vtáctvo počas príletov do svojich hniezd a ničenie ich biotopov na celom svete, ako aj pomôcť ich ochrane, je hlavným cieľom **SVETOVÉHO DŇA VTÁCTVA.**

**Našim územím migruje približne stovka sťahovavých druhov.** Nasledujúce mesiace tak budeme mať možnosť sledovať opakujúci sa prírodný fenomén vtáčej migrácie.

**PRVÉ JARNÉ PRÍLETY SŤAHOVAVÝCH DRUHOV VTÁKOV**

**Prvé sťahovavé druhy vtákov sa objavujú už v druhej polovici februára.** Ide o druhy, ktoré prezimovali v južnejších regiónoch Európy a každoročne sa na naše územie vracajú ako prvé. **Sú to cíbiky, škovránky, škorce, drozdy plavé alebo holuby hrivnáky,** ktoré počas miernejších zím u nás môžu aj prezimovať.

Podľa informácií SOS/ Birdlife Slovensko bol tento rok ako **prvý pozorovaný žltochvost domový už 2. februára** v obciMalá Čalomija v okrese Veľký Krtíš (údaj od Armanda Majera). **Tri škovránky poľné boli zaznamenané 12. februára** **v Prírodnej rezervácii Žitavský luh** v okrese Nové Zámky (údaj od Jána Gúgha), čo je o 4 dni skôr ako minulý rok. Prvých deväť jedincov **cíbika chochlatého bolo pozorovaných 14. februára** **v Prírodnej rezervácii Žitavský luh** v okrese Nové Zámky (údaj od Jána Gúgha).

**Prvý bocian biely bol pozorovaný už 19. februára v Bratislave**, v Devínskej Novej Vsi (údaj od Jany Martanovičovej), čo opäť oproti minulému roku je o týždeň skôr.  **Najviac bocianov doteraz však** **priletelo na Slovensko 18. marca, celkovo 20 jedincov** (údaje podľa [www.bociany.sk](http://www.bociany.sk)).



Popis: Graf znázorňuje prílety bocianov na Slovensko od 6.3. do 27.3.2020. Najviac bocianov (20 kusov) v tomto období priletelo 18. marca.

Graf: <http://www.bociany.sk/nestcards/firstarrival>

**Prvý bocian čierny** **bol pozorovaný v Prírodnej rezervácii Šúr už 1. marca** (údaj od Jaroslava Praženka) a o tri dni neskôr preletel cez Považskú Bystricu lyžičiar biely (údaj od Ivana Bartka).

**Prvá lastovička bola tohto roku pozorovaná 22. marca** v Komárne v časti Lándor (údaj od Zoltána Németha), o dva dni neskôr ako minulý rok. V ruskej a staroslovanskej mytológii je lastovička symbolom jari, tepla a znovuzrodenia, začiatku nového života.

**Z dravcov bola ako prvá pozorovaná 9. marca kaňa močiarna v Prírodnej rezervácii Žitavský luh** v okrese Nové Zámky (údaj od Jána Gúgha).

Návrat vtákov z teplých krajín je už v plnom prúde. **Na Slovensku bolo doteraz pozorovaných už 39 sťahovavých druhov** (podľa informácií SOS/ Birdlife Slovensko). Posledný pozorovaný bol chavkoš nočný 26. marca v obciMalá Čalomija v okrese Veľký Krtíš (údaj od Armanda Majera).

Postupne k nám priletia ďalšie, ako napr. orol krikľavý, prepelica poľná alebo kukučka. **V apríli už možno pozorovať tokajúce sluky,** do svojich búdok sa vracajú dudok chochlatý, krakľa belasá, výrik lesný. Taktiež rybáre riečne si začínajú stavať hniezda na štrkových riečnych ostrovčekoch. **Ako posledné obvykle priletia dažďovníky, včeláriky a hýle karmínové, ktoré zimujú v Indii.**

**ZAZNAMENÁVANIE JARNÝCH PRÍLETOV VTÁCTVA**

Dátumy jarných príletov vtáctva sledujú a zaznamenávajú ornitológovia zo Štátnej ochrany prírody SR i z mimovládnych organizácií ako napr. SOS/BirdLife Slovensko. Údaje o prílete môže zaznamenať aj verejnosť. **Formulár na zadávanie prvých jarných príletov, ako aj ďalšie informácie nájdete na stránke:** <http://www.vtaky.sk/springarrivals>

Dlhoročné zaznamenávanie doby jarných príletov a zmien v čase príletu sťahovavých vtákov tak umožňuje získavať údaje, vďaka ktorým je možné odhaliť zmeny spôsobené globálnym otepľovaním. Dnes sa už čiastočne začínajú prejavovať vplyvy klimatických zmien aj na vtáky.



Popis:

Hýľ karmínový hniezdi na severnom Slovensku od pohoria Javorníky po Levočské vrchy a Ľubovniansku vrchovinu.  Odhadovaný počet hniezdiacich párov je 500 - 1 000 jedincov.

Zdroj: wikipédia

Spracovala: Miriam Balciarová, Ing., ŠOP SR, oddelenie environmentálnej výchovy, vzdelávania a osvety, Škola ochrany prírody Varín

Zdroj:

SOS/BirdLife Slovensko [www.vtaky.sk](http://www.vtaky.sk)

<http://www.vtaky.sk/springarrivals>

<http://vtaky.sk/announcements/show/302/Jarne-prilety-stahovaveho-vtactva>

<http://www.bociany.sk/nestcards/firstarrival>

<https://zhirafa-tut.ru/sk/poleznye-instrumenty/izyashchnuyu-pticu-lastochku-nazyvayut-tatu-lastochka-znachenie-i.html>